钦定古今图书集成/理学汇编/文学典/第142卷 > 《宋司谏王公告身跋》汪道昆
## 钦定古今图书集成/理学汇编/文学典/第142卷 > 《宋司谏王公告身跋》汪道昆

余观王司谏领《常州告身》，则桧在事，当桧署名，而出
司谏，岂不甘心？顾桧能厄其终身，而不能厄其后世。
乃今载在宗祏，不啻彝鼎太常。桧名若列丹书，即燎
原不能燔，稽天不能濯矣。彼其沉沉而都相，位视司
谏，出典一郡，何论径庭？顾得司谏告身，非直中丞公
世守之也。凡诸有目者，莫不猎缨敛衽，想见其人。藉
令秦氏未覆，其宗白麻具在，观者有唾骂耳。即其子
孙，亦且羞称旧物，曾不能以敝帚享之，安事守乎？得
势我躬，得道我后，此得失之林也。